Torsten Schack Pedersen (V), 2011-12-21:
Vi står nu ved målstregen for et meget afgørende lovforslag, et lovforslag, der massivt vil forringe danske virksomheders konkurrenceevne, et lovforslag, der vil mindske investeringerne i danske virksomheder, med andre ord et lovforslag, der vil koste tusindvis af danske arbejdspladser.
Regeringen har hidtil forsøgt at begrunde forslaget med miljøhensyn.
Det kunne selvfølgelig være rart med lidt fakta i den diskussion, og lad mig for historieskrivningens skyld nævne, at fra 1990 til 2008, som er de senest tilgængelige tal, er NOx-udledningen i Danmark næsten halveret, blot for at slå det fast.
Men i går i Jyllands-Posten blev regeringens miljøargument så afsløret som det rene bluff, for her afslørede Enhedslistens hr. Per Clausen, at formålet med forslaget alene er at få ekstra penge i statskassen.
Det er ærlig snak, for når vi under udvalgsarbejdet har spurgt ind til miljøeffekten, ja, så har det været svært for skatteministeren at redegøre for effekten.
Det bedste bud er, at forslaget betyder 100 ekstra leveår i Danmark, altså 100 danskere, der lever 1 år længere, eller 1.000 danskere, der lever godt en måned længere.
Gør man nu sundhedseffekten op på hele befolkningen, betyder forslaget med alle de usikkerheder, der knytter sig til de tal, at danskerne kan se frem til at leve 9½ minut længere.
I går i Skatteudvalget fik vi en henvendelse fra LO i Aalborg, hvor formanden, hvis jeg ikke husker helt galt, også er socialdemokratisk byrådsmedlem og tidligere socialdemokratisk folketingskandidat, og overskriften er ganske klar, med store bogstaver
: »TAG NU OG LYT – TAG LOVFORSLAGET OM KNOX AFGIFT af ...«.
Den samme opfordring er i øvrigt kommet fra DI, Dansk Energi, Landbrug & Fødevarer, Dansk Metal og Dansk Fjernvarme.
Som Jyllands-Posten også kunne skrive i mandags: »Selv om de fem organisationer rammes vidt forskelligt af NOX-afgiften, deler de opfattelsen af, at NOX-afgiften vil ramme eksporten, koste danske job, blive en dyr oplevelse for Danmarks fattigste og kun vil have en ringe og i værste fald en negativ miljøeffekt.«
Svaret fra skatteministeren til en af de mange henvendelser i Folketingets Skatteudvalg er ren tale.
Skatteministeren skriver nemlig: »Og lad mig en gang for alle slå fast, at i Danmark er det virksomhederne selv, der bestemmer, om de vil producere her i landet eller ej.
Derimod er det det offentlige, der bestemmer under hvilke betingelser, man må drive virksomhed.«
Betal eller forsvind, ja, det er så budskabet fra regeringen til danske virksomheder: Kan du ikke lide lugten i bageriet, jamen så tag dit gode tøj og gå. Det vidner altså om en total mangel på forståelse for virksomhedernes konkurrencesituation i Danmark. Betal eller forsvind, vi har ikke brug for jer, vi har ikke brug for jeres arbejdspladser.
Det er så budskabet fra en regering, der forsøger, men også kun forsøger, at tale om flere arbejdspladser, for i handling er resultatet det modsatte.
I Venstre vil vi ikke være med til at gøre det attraktivt for virksomheder at flytte til udlandet.
Vi ønsker faktisk, at det skal være attraktivt at drive virksomhed i Danmark, at det skal være attraktivt at investere, skabe vækst og beskæftigelse.
Vi skal øge beskæftigelsen i Danmark, vi skal øge væksten, det styrker fundamentet for vores velfærdssamfund.
Det her lovforslag trækker i den forkerte retning.
Regeringen forsøger at sige, at den jo lytter, men den har så hverken lyttet til de relevante virksomheder, til fagbevægelsen eller til de tillidsrepræsentanter for en lang række virksomheder, der har kritiseret det her forslag.
Jovist, ulykkerne rammer først virksomhederne om 6 måneder og ikke som først annonceret om 10 dage, men budskabet er jo klart for virksomhederne, og budskabet er klart for fagbevægelsen: Det her forslag koster danske arbejdspladser.
Jeg ved godt, at regeringen har udpeget en eksportminister, men jeg troede ikke, det var en eksportminister, der skulle eksportere danske arbejdspladser ud af landet.
Hvis det var succeskriteriet, så er det her lovforslag fremragende, for det her vil om noget øge eksporten, men desværre eksporten af danske arbejdspladser ud af landet.
Det er den forkerte vej at gå, særlig i den økonomiske situation, vi er i nu, ensidigt at pålægge danske virksomheder ekstra byrder, ekstra skatter og afgifter, og særlig når det gælder virksomheder, der er i en benhård international konkurrence, hvor man ikke har mulighed for at flytte afgiften over på slutpriserne.
Det bliver en afgift, virksomhederne selv må bære, og det betyder, at omkostningerne ved at producere i Danmark bliver markant højere, end tilfældet er i dag.
Det betyder, at det bliver langt mere attraktivt at flytte sin virksomhed til udlandet.
Derfor kan vi i Venstre under ingen omstændigheder støtte dette forslag.
Vi gratulerer eksportministeren med succesen, men jeg tror, det er en ufrivillig succes i forhold til eksport af gode danske arbejdspladser.